Virallinen lehti nro C 134 , 30/04/1998 s. 0055



KIRJALLINEN KYSYMYS E-3006/97 komissiolle esittäjä(t): Roberta Angelilli (NI) (1. lokakuuta 1997) Aihe: Vaaralliset jätteet kemian teollisuuden yrityksen Zucchetin hylätyssä varastossa Roomassa Rooman kunta päätti 9. joulukuuta 1996 kaupunginjohtajan määräyksellä tyhjentää kaikki jätteet Roomassa via Pian Due Torrilla (Maglianan alueella) sijaitsevasta italialaisen kemian teollisuuden yrityksen Zucchetin nyttemmin hylätystä varastosta ja tutkimuslaboratoriosta. Tällä alueella Tiber-joen vieressä sijaitsee urheiluhalli ja joitakin asuntoja, ja siellä oli pitkään erilaisia metallisia säiliöitä, astioita ja säkkejä, jotka sisälsivät tuntemattomia aineita. Kuitenkin huolimatta kyseisestä määräyksestä, kukaan ei ole huolehtinut sen toteuttamisesta ja jätteet ovat edelleen entisessä varastossa, vaikka paikallinen terveydenhoitoalan yritys Rm D onkin tehnyt useita raportteja, joissa todetaan, että jätteet olisi tunnistettava. Näin ollen kysyn komissiolta: - eikö kyseinen asia ole ristiriidassa saastumisen estämisestä annetun direktiivin 96/61/EY ((EYVL L 257, 10.10.1996, s. 26.)) ja etenkin sen 3 artiklan kohdan f kanssa, jossa määrätään jäsenvaltiot huolehtimaan siitä, että kaikkia laitoksia johdetaan siten, ettei saastumisen vaaraa ole silloin kun toiminta lopullisesti päättyy, ja että laitoksen toimintapaikka puhdistetaan tyydyttävällä tavalla; - eikö näin ollen kyseessä ole vaarallisten jätteiden käsittelystä annetun direktiivin 91/689/ETY ((EYVL L 377, 31.12.1991, s. 20.)) rikkominen. - jos toiminta todetaan ympäristösäännösten vastaiseksi, aikooko komissio puuttua Italian viranomaisten toimintaan taatakseen lain kunnioittamisen. Komission jäsenen Ritt Bjerregaardin komission puolesta antama vastaus (11. marraskuuta 1997) Arvoisa parlamentin jäsen mainitsi, että 9 päivänä joulukuuta annetusta erityismääräyksestä huolimatta kemianteollisuuslaitos Zucchetin tuottamat jätteet varastoidaan yhä kanistereihin ja säkkeihin, jotka sisältävät tunnistamattomia aineita. Jätteistä annetussa direktiivissä 75/442/ETY, sellaisena kuin se on muutettuna direktiivillä 91/156/ETY ((EYVL L 78, 26.3.1991. )) kielletään jätteiden hylkääminen, upottaminen tai valvomaton huolehtiminen. Direktiivissä edellytetään myös jäsenvaltioiden varmistavan, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menettelyjä tai menetelmiä, joista voi aiheutua vahinkoa ympäristölle. Vaarallisista jätteistä annetussa direktiivissä 91/689/ETY ((EYVL L 377, 31.12.1991. )) edellytetään jäsenvaltioiden varmistavan, että vaaralliset jätteet kirjataan ja yksilöidään kussakin paikassa, johon tällaisia jätteitä kaadetaan (tyhjennetään). Direktiivissä kielletään myös yleensä vaarallisten jätteiden sekoittaminen muiden vaarallisten jätteiden kanssa tai muiden jätteiden, aineiden tai ainesten kanssa. Jätteiden on keräilyn, kuljetuksen ja väliaikaisen varastoinnin aikana oltava asianmukaisesti pakattu ja merkitty voimassa olevien kansainvälisten ja yhteisön säännösten mukaisesti. Italian viranomaisten on varmistettava, että edellä mainittuja vaatimuksia noudatetaan. Komissio lähettää heille asiasta kirjeen.